חוק המאבק בטרור (תיקון מס' 3), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2707, עמ' 292, 2018-03-13T00:00:00+02:00
החוק מעגן במפורש את סמכות המשטרה לעיכוב השבת גופות של מפגעים. וזאת, בנסיבות שבהן בשל אירוע ההלוויה של המפגעים, למפקד מחוז במשטרה, ישנו חשש סביר שבשל לוויית מפגע תיגרם פגיעה בביטחון הנפש או יבוצעו מעשה טרור, או שבמהלך הלוויה יבוצעו הסתה לטרור או גילוי הזדהות עם ארגון טרור או עם מעשה טרור.

 בנוסף, החוק קובע כי בסמכותו של מפקד מחוז במשטרה, ולשם שמירה על שלום הציבור וביטחונו , ובכלל זה לשם מניעת הפרות סדר, מניעת הסתה לטרור או גילוי הזדהות עם ארגון טרור או עם מעשה טרור, להורות, בצו, על תנאים לעריכת לוויה של מפגע.  מפקד המחוז יהיה רשאי גם להורות על הפקדת ערובה לשם הבטחת מילוי התנאים. על פי ההסדר שנקבע בחוק, הערובה תחולט אם לא התקיימו התנאים שקבע מפקד המחוז תוך 30 ימים. אם לא הופקדה ערובה על ידי מארגני ההלוויה  - יחויבו המארגנים בתשלום קנס בגובה הערובה. הערובה או תשלום הקנס ייגבו רק לאחר אפשרות למארגני ההלוויה להשמיע את טענותיהם.  עוד נקבע כי ערעור על מנגנון ערובה לעניין עריכת לווית מפגע יהא בפני בית המשפט לעניינים מנהליים.